b"\n_START_ARTICLE_\n\xc3\x88sac\n_START_SECTION_\n\xc3\x88sac, segons Ovidi\n_START_PARAGRAPH_\nSegons Les Metamorfosis d'Ovidi, \xc3\x88sac era un fill il\xc2\xb7leg\xc3\xadtim del rei de Troia Pr\xc3\xadam, nascut de la seva relaci\xc3\xb3 secreta amb la nimfa Alex\xc3\xadrroe. Els seus avis paterns eren a Laomed\xc3\xb3 de Troia i la nimfa Estrimo mentre que el seu avi matern era el d\xc3\xa9u fluvial Granic. \xc3\x88sac vivia al camp prop de Troia i un dia va topar-se amb la nimfa Hesp\xc3\xa8ria, filla de Cebr\xc3\xa8n, de qui es va enamorar, per\xc3\xb2 aquesta mor\xc3\xad per la picada d'una serp i \xc3\x88sac, desesperat, es llan\xc3\xa7\xc3\xa0 de cap al mar. En la seva caiguda, per\xc3\xb2, va apar\xc3\xa8ixer la seva bes\xc3\xa0via Tetis i el va convertir en un cabuss\xc3\xb3.\n_START_SECTION_\n\xc3\x88sac, segons Apol\xc2\xb7lodor\n_START_PARAGRAPH_\nSegons la Biblioteca d'Apol\xc2\xb7lodor, \xc3\x88sac era fill del rei Pr\xc3\xadam i una de les seves esposes, Arisbe. Els seus avis paterns eren Laomed\xc3\xb3 de Troia i la nimfa Estrimo mentre que el seu avi matern era Merops, rei de la ciutat m\xc3\xadsia de Percote i de qui va heretar el do d'interpretar els somnis. En una ocasi\xc3\xb3, l'esposa del seu pare H\xc3\xa8cuba va contar-li un somni que havia tingut i \xc3\x88sac li va revelar que tindria un fill (en refer\xc3\xa8ncia a Paris) que causaria la ru\xc3\xafna de Troia. Posteriorment es va casar amb la nimfa Asterope, filla del d\xc3\xa9u fluvial Cebr\xc3\xa8n, per\xc3\xb2 aquesta mor\xc3\xad per la picada d'una serp i \xc3\x88sac, desesperat, es llan\xc3\xa7\xc3\xa0 de cap al mar."